VAALIKERÄYSTOIMIKUNTA				TIEDOTE
Oltermannintie 8					26.2.2003
00620 Helsinki					julkaisuvapaa heti
puh. (09) 7527 5163
fax  (09) 7527 5100
eevamaija.paljakka@hengitysliitto.fi
www.vaalikerays.net

KATAJAISELLE KANSALLE –TEEMA KUTSUU OSALLISTUMAAN VAALIKERÄYKSEEN 5.-11.3.  JA 16.3.

Kun eduskuntavaalien ennakkoäänestyspaikat maaliskuun 5. päivä 2003 avaavat ovensa, kohtaa äänestäjiä jo tutuksi tullut näky. Vammais- ja kansanterveysjärjestöjen paikallisyhdistysten talkooväki keräyslippaineen on valmiina ottamaan kiitoksella vastaan  kansan karttuisan kädenojennuksen kotimaiselle vammais- ja kansanterveystyölle. 

Keräys kulkee kahden vuoden takaa tutulla teemalla ”Katajaiselle Kansalle”. Teema kuvastaa yhtäältä sitä katajaista sitkeyttä, jolla vammaiset ja sairaat selviytyvät arjen haasteista, toisaalta vaalikeräyksen harvinaisen pitkää perinnettä. Kirjakustantaja Werner Söderström ideoi keräyksen vähävaraisten keuhkotautisten hyväksi jo ensimmäisten eduskuntavaalien yhteyteen vuonna 1907. Vaalikeräyksen voidaan siis hyvällä syyllä katsoa olevan osa äänestämiseen liittyvää perinnettä maassamme.

Vaikka vammais- ja kansanterveystyön muodot ovat muuttuneet sitten viime vuosisadan alun, järjestöjen tärkeimpinä tehtävinä ovat säilyneet jäsenten tasa-arvopyrkimysten ja oikeuksien ajaminen sekä terveyden edistäminen. Julkisen sektorin puolella tapahtuvien kiristysten myötä järjestöjen rooli kansanterveyden ja vammaistyön tehtäväkentällä korostuu entisestään. Työsarkaa riittää ja sen rahoittajana vaalikeräys on merkittävä tulonlähde niin keskusjärjestöjen valtakunnalliselle työlle kuin järjestöjen paikallisyhdistyksille, jotka saavat puolet kuntansa keräystuotosta. Useimmille keräykseen osallistuville yhdistyksille vaalikeräys on yksi tärkeimmistä varainhankinnan muodoista. 

Järjestöjen paikallisyhdistykset suorittavat lipaskeräyksen vapaaehtoisvoimin. Keräyksessä on aktiivisesti mukana tuhansia vapaaehtoisia. Vaalikeräyksen kulut ovat talkootyöstä johtuen hyvin pienet,  alle 10 % keräystuotosta. Keräystä ei mainosteta kaupallisesti. 

Keräyksessä ovat mukana Allergia – ja Astmaliitto, Epilepsialiitto, Förbundet De Utvecklingsstördas Väl, Hengitysliitto Heli, Invalidiliitto, Kehitysvammaisten Tukiliitto, Kehitysvammaliitto, Kuulonhuoltoliitto, Kuurojen Liitto, Munuais – ja Siirtopotilaiden Liitto, Näkövammaisten Keskusliitto, Psoriasisliitto, Sotainvalidien Veljesliitto, Suomen Diabetesliitto, Suomen MS-liitto, Suomen Reumaliitto sekä Suomen Sydänliitto. Jäseniä järjestöillä on yhteensä noin puoli miljoonaa.

Lipaskeräykseen voi osallistua lähes kaikilla ennakkoäänestyspaikoilla sekä vaalipäivänä vaalihuoneistossa. Siis lompakko mukaan vaaliuurnille!

Lisätietoja vaalikeräyksestä löytyy internetosoitteesta www.vaalikerays.net